CELEX: 62012TN0269
Language: mt
Date: 2012-06-18 00:00:00
Title: Kawża T-269/12: Rikors ippreżentat fit- 18 ta’ Ġunju 2012 — Makro autoservicio mayorista vs Il-Kummissjoni Ewropea

11.8.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 243/30
            
         Rikors ippreżentat fit-18 ta’ Ġunju 2012 — Makro autoservicio mayorista vs Il-Kummissjoni Ewropea
   (Kawża T-269/12)
   2012/C 243/52
   Lingwa tar-rikors: l-Ingliż
   
      Partijiet
   
   
      Rikorrenti: Makro autoservicio mayorista, SA (Madrid, Spanja) (rappreżentanti: P. De Baere u P. Muñiz, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-Deċiżjoni tal-Kummissjoni COM (2010) 22 finali, tat-18 ta’ Jannar 2010, li tikkonstata li d-dħul fil-kontijiet a posteriori tad-dazji fuq l-importazzjoni huwa ġġustifikat u li l-maħfra ta’ dawn id-dazji ma hijiex iġġustifikata f’każ partikolari (REM 2/08), innotifikata lir-rikorrenti b’ittra tad-19 ta’ April 2012; u
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Insostenn tar-rikors, ir-rikorrenti tinvoka tliet motivi.
   
               (1)
            
            
               L-ewwel motiv:
               
                           —
                        
                        
                           id-dazji fuq l-importazzjoni ddaħħlu fil-kontijiet bi ksur tal-Artikolu 220(2)(b) tal-Kodiċi Doganali tal-Komunità (1), peress li l-konvenuta bi żball ikkunsidrat li l-miżuri antidumping adottati kontra importazzjonijiet minn pajjiżi terzi japplikaw awtomatikament għal merkanzija li tiċċirkola liberament fl-unjoni doganali UE-Turkija, u bħala riżultat, il-konvenuta bi żball naqset milli tinforma lin-negozjanti li r-regolament antidumping ikkonċernat kien japplika wkoll għal merkanzija li tiċċirkola liberament fl-unjoni doganali UE-Turkija. Alternattivament, l-awtoritajiet Torok wettqu żball meta kkonfermaw li d-dazji antidumping imposti fuq merkanzija minn pajjiżi terzi ma kinux applikabbli għal merkanzija li tiċċirkola liberament fl-unjoni doganali UE-Turkija. Minbarra dan, ir-rikorrenti ssostni li l-awtoritajiet doganali Spanjoli wkoll wettqu żball peress li ppreżumew li merkanzija li kellha magħha ċertifikat ta’ oriġini ma setgħetx tiġi suġġetta għal dazji addizzjonali jew għal miżuri ta’ protezzjoni tal-kummerċ, u naqsu milli jinfurmaw lill-operaturi ekonomiċi li l-importazzjonijiet tagħhom mit-Turkija setgħu jkunu suġġetti għal miżuri relatati mal-kummerċ, anki jekk din il-merkanzija kienet tiċċirkola liberament.
                        
                     
         
               (2)
            
            
               It-tieni motiv:
               
                           —
                        
                        
                           l-iżball imwettaq mill-awtoritajiet doganali kompetenti ma setax raġonevolment jinstab mill-persuna li kellha r-responsabbiltà għall-ħlas, li aġixxiet in bona fide u fl-osservanza tad-dispożizzjonijiet kollha stabbiliti mil-leġiżlazzjoni fis-seħħ fir-rigward tad-dikjarazzjoni doganali.
                        
                     
         
               (3)
            
            
               It-tielet motiv:
               
                           —
                        
                        
                           ir-rikorrenti tinsab f’sitwazzjoni partikolari fir-rigward tal-Artikolu 239 tal-Kodiċi Doganali tal-Komunità u li ebda ingann jew traskuraġni ovvja ma jistgħu jiġu attribwiti lir-rikorrenti skont l-Artikolu 239 tal-Kodiċi Doganali tal-Komunità.
                        
                     
         
      (1)  Regolament tal-Kunsill (KEE) Nru 2913/92, tat-12 ta’ Ottubru 1992, li jwaqqaf il-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2, Vol. 4, p. 307).